Rīgā

11.08.2021

**Lēmums Nr. 4-02/79**

**Par stratēģiskā ietekmes uz vidi novērtējuma procedūras**

**nepiemērošanu**

**Adresāts:**

Kurzemes plānošanas reģions, adrese: Avotu iela 12, Saldus, Saldus novads, LV–3801,

e – pasts: [pasts@kurzemesregions.lv](mailto:pasts@kurzemesregions.lv).

**Plānošanas dokumenta nosaukums**:

Kurzemes plānošanas reģiona ilgtspējīgas attīstības stratēģijas 2015.–2030. gadam aktualizācija (turpmāk – Stratēģija)

**Izvērtētā dokumentācija:**

Kurzemes plānošanas reģiona (turpmāk – Izstrādātāja) 2021. gada 16. jūlija vēstule Nr. 2–5.9/95/21–N “*Par stratēģiskā ietekmes uz vidi novērtējuma nepieciešamību Kurzemes plānošanas reģiona Ilgtspējīgas attīstības stratēģijas 2015–2030 aktualizācijai”*, Izstrādātājasiesniegums “*Par plānošanas dokumenta Kurzemes plānošanas reģiona Ilgtspējīgas attīstības stratēģijas 2015–2030 aktualizēšanu”* (turpmāk – Iesniegums), Kurzemes plānošanas reģiona Attīstības padomes sēdes lēmums (protokols Nr. 04/21, 3.§) *“Par Kurzemes plānošanas reģiona Ilgtspējīgas attīstības stratēģijas 2015.–2030. gadam aktualizēšanas uzsākšanu”* ar Darba uzdevumu, Dabas aizsardzības pārvaldes Kurzemes reģionālās administrācijas (turpmāk – DAP administrācija) vēstule Nr. 4.9/3654/2021–N *“Par Kurzemes plānošanas reģiona Ilgtspējīgas attīstības stratēģijas 2030 aktualizāciju”**,* Valsts vides dienesta Kurzemes reģionālās vides pārvaldes (turpmāk – VVD Kurzemes RVP) 2021. gada 14. jūlija vēstule Nr. 2.3/2557/KU/2021 *“Par Kurzemes plānošnas reģiona Ilgtspējīgas attīstības stratēģijas 2015–2030 aktualizēšanas uzsākšanu”* un Veselības inspekcijas vēstule Nr. 4.6.1.–1/21773 *“Par Kurzemes plānošanas reģiona ilgtspējīgas attīstības stratēģiju”.*

**Plānošanas dokumenta izstrādātāja viedoklis:**

Plānošanas dokumentam nav nepieciešams veikt stratēģisko ietekmes uz vidi novērtējumu (turpmāk – Stratēģiskais novērtējums), jo plānošanas dokumentā netiek paredzēts mainīt spēkā esošās Kurzemes plānošanas reģiona ilgtspējīgas attīstības stratēģijas 2015.–2030. gadam ilgtermiņa attīstības redzējumu un stratēģiskos mērķus.

**Faktu konstatācija, izvērtējums, argumenti un apsvērumi lēmuma satura noteikšanai:**

1. Likuma *“Par ietekmes uz vidi novērtējumu”* (turpmāk – Likums) 23. viens *prim*panta pirmā daļa paredz, ka, uzsākot tāda plānošanas dokumenta sagatavošanu, kuram saskaņā ar šo likumu var būt būtiska ietekme uz vidi, arī uz Eiropas nozīmes aizsargājamo dabas teritoriju (*Natura 2000*), tā izstrādātājs iesniedz kompetentajai institūcijai (Vides pārraudzības valsts birojs, – turpmāk Birojs) rakstveida iesniegumu. Pirms rakstveida iesnieguma iesniegšanas izstrādātājs konsultējas ar ieinteresētajām vides un sabiedrības veselības institūcijām un iesniegumā pamato nepieciešamību plānošanas dokumentam piemērot Stratēģisko novērtējumu vai iemeslus, kādēļ šāds novērtējums nav nepieciešams. Likuma 23. trīs *prim*panta 1. punkts noteic, ka Birojs pieņem motivētu lēmumu par to, vai konkrētam plānošanas dokumentam ir nepieciešams Stratēģiskais novērtējums.
2. Birojā saņemta Izstrādātājas 2021. gada 16. jūlija vēstule Nr. 2–5.9/95/21–N “*Par stratēģiskā ietekmes uz vidi novērtējuma nepieciešamību Kurzemes plānošanas reģiona Ilgtspējīgas attīstības stratēģijas 2015–2030 aktualizācijai”* ar klāt pievienotajiem dokumentiem, tostarp Iesniegumu, lūdzot Biroju pieņemt lēmumu par Stratēģiskā novērtējuma piemērošanu vai nepiemērošanu plānošanas dokumentam*.* Atbilstoši Iesniegumam:
   1. Stratēģija hierarhiski ir saistīta ar Latvijas ilgtspējīgas attīstības stratēģiju līdz 2030. gadam. Stratēģija ir hierarhiski augstākais reģiona teritorijas attīstības plānošanas dokuments, taču esošais reģiona statuss, dokumenta plānotais ilgtermiņa laiks un izstrādes telpiskais mērogs nosaka tā ieteikuma raksturu pašvaldību teritorijas attīstības plānošanas dokumentiem. Hierarhija tiek izprasta ar mērķu, prioritāšu un rīcību savstarpēju saskaņotību starp dažādiem plānošanas līmeņiem un tiek nodrošināta ar saskaņošanas procedūrām dokumentu izstrādes gaitā.
   2. Stratēģijas aktualizācijas mērķis ir aktualizēt Kurzemes plānošanas reģiona ilgtspējīgas attīstības stratēģiju 2015.–2030. gadam atbilstoši Ministru kabineta noteikumiem, ar ko noteikts, ka Kurzemes plānošanas reģionā papildus esošajām teritorijām ietilpst jaunveidojamais Tukuma novads.
   3. Stratēģijas aktualizācijas uzdevums ir veikt spēkā esošās Stratēģijas aktualizāciju, iekļaujot tajā jaunveidojamā Tukuma novada ilgtermiņa prioritātes un telpiskos risinājumus. Stratēģijā ietilps stratēģiskā daļa, kurā ietverts ilgtermiņa attīstības redzējums, mērķi, prioritātes un reģiona ekonomiskais profils, kā arī telpiskās attīstības perspektīva un vadlīnijas vietējo pašvaldību ilgtspējīgo attīstības stratēģiju izstrādei.
   4. Plānošanas dokumenta aktualizācija tiešā veidā nav saistīta ar Likuma 1. un 2. pielikuma darbību īstenošanu. Vides un dabas problēmas, rīcības virzieni un uzdevumi analizēti un noteikti hierarhiski augstākos attīstības plānošanas dokumentos: Nacionālā attīstības plānā 2021.–2027. gadam, Reģionālās politikas pamatnostādņu 2021.–2027. gadam: B1.1.uzdevumā *“Pašvaldību ēku energoefektivitātes uzlabošana pakalpojumu sniegšanai”* un B.2.6.uzdevumā *“Ilgtspējīga publiskās ārtelpas attīstība”.* Kā norādīts Iesniegumā: *“Īpaša uzmanība tiks pievērsta Baltijas jūras un Rīgas jūras līča piekrastes aizsargjoslas (ietver krasta kāpu, jūras un ierobežotas saimnieciskās darbības aizsargjoslas) teritorijai un antropogēnajai slodzei uz šo teritoriju, kā arī Natura2000 teritorijām”* .
   5. Kurzemes plānošanas reģiona teritorijā atrodas vai daļēji atrodas *Natura 2000* teritorijas, tostarp: 2 dabas rezervāti – Grīņu un Moricsalas, Slīteres nacionālais parks, kā arī dabas parki, dabas liegumi, dabas pieminekļi un mikroliegumi. Stratēģijas aktualizācijas īstenošanai nav tiešas ietekmes uz īpaši aizsargājamām dabas teritorijām, mikroliegumiem, virszemes ūdensobjektu aizsargjoslām, īpaši aizsargājamām sugām, to dzīvotnēm un īpaši aizsargājamajiem biotopiem.
3. Iesniegumam pievienotas:
   1. DAP administrācijas vēstule Nr. 4.9/3654/2021–N *“Par Kurzemes plānošanas reģiona Ilgtspējīgas attīstības stratēģijas 2030 aktualizāciju”.* DAP administrācija norādījusi, ka Kurzemes plānošanas reģiona ilgtspējīgas attīstības stratēģijai 2015.– 2030. gadam netika piemērots Stratēģiskais novērtējums un ar plānošanas dokumenta aktualizāciju nav paredzēts mainīt ilgtermiņa attīstības redzējumu vai stratēģiskos mērķus, līdz ar to DAP administrācija sniegusi viedokli par Stratēģiskā novērtējuma nepiemērošanu plānošanas dokumenta aktualizācijai. Tā kā Kurzemes plānošanas reģionam tiek pievienots jaunveidojamais Tukuma novads, tad gadījumā, ja stratēģijas mērķis Tukuma novada teritorijā atbilst Likuma 23. divi *prim* pantā minētajiem kritērijiem, plānošanas dokumentam nepieciešams veikt Stratēģisko novērtējumu.
   2. Veselības inspekcijas vēstule Nr. 4.6.1.–1/21773 *“Par Kurzemes plānošanas reģiona ilgtspējīgas attīstības stratēģiju”*. Veselības inspekcija norādījusi uz jautājumiem, kas būtu nepieciešami analizēt Stratēģijā, tostarp saistībā ar dzeramā ūdens kvalitāti, peldvietu ūdens kvalitāti, kā arī turpmāk attīstāmām teritorijām transporta infrastruktūrai, vēja parkiem un ražošanas uzņēmumiem. Veselības inspekcijas vērtējumā plānošanas dokumentam būtu jāveic Stratēģiskais novērtējums gadījumā, ja tiks plānota tādu objektu attīstība, kas radīs gaisa un ūdens piesārņojumu, smaku un trokšņa piesārņojumu, kā arī, ja radīs būtiskas izmaiņas vizuāli uztveramajā ainavā iedzīvotāju dzīves vietas tuvumā.
   3. VVD Kurzemes RVP 2021. gada 14. jūlija vēstule Nr. 2.3/2557/KU/2021 *“Par Kurzemes plānošnas reģiona Ilgtspējīgas attīstības stratēģijas 2015–2030 aktualizēšanas uzsākšanu”.* VVD Kurzemes RVP vērsusi uzmanību, ka ievērojamu Kurzemes plānošanas reģiona teritorijas daļu pārklāj īpaši aizsargājamās dabas teritorijas, tādēļ, lai izvērtētu plānošanas dokumentu iespējamo ietekmi uz *Natura 2000* teritorijām, VVD Kurzemes RVP ieskatā būtu nepieciešams veikt Stratēģisko ietekmes uz vidi novērtējumu. Tāpat VVD Kurzemes RVP ieskatā Stratēģiskā novērtējuma procedūra būtu piemērojama Stratēģijai, ņemot vērā Likuma 23.divi *prim*pantā noteiktos Stratēģiskā novērtējuma nepieciešamības kritērijus.
4. Ilgtspējīgas attīstības stratēģija nav ietverta to plānošanas dokumentu vidū, kam saskaņā ar Ministru kabineta 2004. gada 23. marta noteikumu Nr. 157 *“Kārtība, kādā veicams ietekmes uz vidi stratēģiskais novērtējums”* (turpmāk – Noteikumi Nr.157) 2. punktu Stratēģiskais novērtējums būtu nepieciešams, neatkarīgi no plānošanas nolūka un saturiskās ieceres. Līdz ar to jautājums par Stratēģiskā novērtējuma nepieciešamību izriet no vērtējuma par sagaidāmās ietekmes būtiskumu. Novērtējis ar Izstrādātājas Iesniegumu sniegto informāciju, kā arī vadoties no Likuma 23. divi *prim* pantā noteiktajiem kritērijiem, Birojs konstatē, ka Stratēģija konkrētajā gadījumā atbilst plānošanas dokumenta veidam, kam Stratēģiskais novērtējums nav nepieciešams:
   1. Likuma 23. divi *prim* pants noteic, ka, vērtējot Stratēģiskā novērtējuma nepieciešamību, ņem vērā plānošanas dokumenta būtību (23. divi *prim* panta 1. punkts, tostarp un to, cik lielā mērā tajā tiek ietverti priekšnoteikumi paredzēto darbību un projektu realizācijai, ievērojot vietas izvēli, darbības veidu, apjomu, nosacījumus un resursu izmantošanu, kā arī to, cik lielā mērā dokuments ietekmē citus plānošanas dokumentus atšķirīgos plānošanas līmeņos, pastiprina vai rada vides problēmas (23. divi *prim* panta 1. punkta a., b., c., d. apakšpunkts). Tāpat Likuma 23. divi *prim* pants 2. punktā noteic, ka jāņem vērā iespējamai ietekmei pakļautās teritorijas un sagaidāmās ietekmes raksturs, – ilgums, summārās ietekmes, pārrobežu ietekmes, avāriju riski u.c. Savukārt Likuma 23. divi *prim* panta 3. un 4. punkts paredz, ka jāņem vērā ietekmei pakļautās teritorijas jutīgums, tostarp ietekmi uz aizsargājamām dabas un kultūras vērtībām, vides resursiem.
   2. Likuma 4. panta trešajā daļā noteikts, ka Stratēģisko novērtējumu veic plānošanas dokumentiem, kuri ir saistīti ar teritorijas plānojumiem un ietver pamatnosacījumus šā Likuma 1. vai 2. pielikumā paredzēto darbību īstenošanai, plānošana dokumentiem, kas var būtiski ietekmēt Eiropas nozīmes aizsargājamo dabas teritoriju *(Natura 2000),* izņemot plānošanas dokumentus, kuri nosaka dabas aizsardzības un apsaimniekošanas prasības un pasākumus attiecībā uz šīm teritorijām, kā arī plānošanas dokumentiem, ja to īstenošana var būtiski ietekmēt vidi.
   3. Šādā kontekstā Birojs secina, ka paredzēts aktualizēt spēkā esošo Stratēģiju, iekļaujot tajā jaunveidojamā Tukuma novada ilgtermiņa prioritātes un telpiskos risinājumus, noteikt reģiona ilgtermiņa attīstības redzējumu, izvirzīt stratēģiskos mērķus un attīstības prioritātes. Ievērojot attīstības plānošanas pēctecību, Stratēģijas izstrādē plānots iekļaut šobrīd aktuālajos teritorijas plānošanas dokumentos izvirzītās prioritātes un detalizētās izpētēs balstītos mērķus. Saistībā ar minēto konstatējams:
      1. Atbilstoši Biroja rīcībā pieejamai informācijai Kurzemes plānošanas reģionā iekļautie administratīvi teritoriālo vienību (Alsungas, Kuldīgas, Skrundas, Grobiņas, Rucavas, Nīcas, Priekules, Vaiņodes, Durbes, Pāvilostas, Aizputes, Saldus, Brocēnu, Dundagas, Talsu, Rojas, Mērsraga un Ventspils novadi un Liepājas un Ventspils pilsētas) plānošanas dokumenti – ilgtspējīgās attīstības stratēģijas – ir spēkā esoši, bet ar Stratēģiju tiks pārskatītas ilgtermiņa prioritātes un telpiskie risinājumi, definējot reģiona turpmākos stratēģiskos mērķus un attīstības prioritātes, vienlaicīgi integrējot jaunveidojamā Tukuma novada ilgtspējīgās attīstības stratēģijā noteiktos mērķus un prioritātes.
      2. Jaunveidotajā Tukuma novadā iekļauto teritoriālo vienību plānošanas dokumenti (Tukuma novada ilgtspējīgas attīstības stratēģija līdz 2033. gadam, Engures novada ilgtspējīgas attīstības stratēģija 2013.– 2030. gadam, Jaunpils novada ilgtspējīgas attīstības stratēģija 2013. – 2037. gadam un Kandavas novada ilgtspējīgas attīstības stratēģija) ir spēkā esoši, savukārt jaunveidojamā Tukuma novada ilgtspējīgas attīstības stratēģijai 2022.–2042. gadam Birojs pieņēmis lēmumu Nr. 4-02/75 *“Par stratēģiskā ietekmes uz vidi novērtējuma nepiemērošanu”[[1]](#footnote-2)*, ņemot vērā plānošanas dokumenta saturisko ieceri, novadu specifiku un ar tā attīstību saistītos vides aspektus.
      3. Vienlaicīgi Kurzemes plānošanas reģionā plānoto investīciju projektu/darbību īstenošanai, kas potenciāli varētu ietvert pamatnosacījumus Likuma 1. vai 2. pielikumā paredzēto darbību īstenošanai vai arī radītu būtisku ietekmi uz vidi, Stratēģiskais novērtējums jau tiek paredzēts, jo Kurzemes plānošanas reģiona attīstības programmai 2021.–2027. gadam Birojs 2020. gada 14. aprīlī pieņēmis lēmumu Nr. 4–02/21 *“Par stratēģiskā ietekmes uz vidi novērtējuma piemērošanu”[[2]](#footnote-3).*
   4. Izvērtējot Birojā iesniegto informāciju, kā arī caurlūkojot plānošanas teritorijai izstrādātos un spēkā esošos plānošanas dokumentus, secināms, ka, izstrādājot Stratēģiju, ir paredzēts izvērtēt un ņemt vērā jau noteiktos attīstības virzienus un investīciju prioritātes. Pēc būtības tas nozīmē, ka ar plānošanas dokumentu paredzēts izsvērt jau iepriekš noteikto un izvērtēto mērķu un prioritāšu aktualitāti, ja nepieciešams, precizējot attīstības virzienus. Caurlūkojot plānošanas teritorijā iekļauto esošo novadu izstrādātos attīstības plānošanas dokumentus, var secināt, ka tie paredz pilnveidot un attīstīt arī infrastruktūru uzņēmējdarbības attīstībai, kā arī izskatīt mobilitātes un satiksmes infrastruktūras attīstības scenārijus, tomēr ar plānošanas dokumentu netiek ietverti konkrēti investīciju plāni un infrastruktūras un industriālo teritoriju izveidošanas risinājumi Likuma 1. un 2. pielikuma darbību īstenošanai. Arī no Iesnieguma neizriet, ka ar Stratēģiju tiktu plānotas konkrētas jaunas darbības, kas atbilstu Likuma 3. divi *prim* pantam un 1. un 2. pielikumā noteiktajām darbībām, kas atstātu ilgstošu ietekmi uz vidi un kuru rezultātā veidotos būtiska ietekme, tai skaitā piesārņojums, palielināta slodze uz dabas vidi u.tml. Līdz ar to, vadoties no pašlaik pieejamās informācijas, nav konstatējams, ka plānošanas dokuments būtu pielīdzināms Likuma 4. panta trešās daļas 1. punktā noteiktajiem plānošanas dokumentam, kam Stratēģiskais novērtējums nepieciešams, tāpat nav konstatējams, ka ar Stratēģijas izstrādi varētu tikt paredzētas būtiskas, vides stāvokli ietekmējošas izmaiņas, ja tās salīdzinātu ar iepriekš plānoto (un vērtēto) (Likuma 23. divi *prim* panta 1. punkta a. – e. apakšpunkts). Minētais nenozīmē, ka jaunā plānošanas dokumenta izstrāde nebūtu saistīta arī ar jauniem izaicinājumiem un risināmām problēmām, – jo ar šo dokumentu tiks likts pamats jaunās teritoriālās vienības (apvienoto novadu) attīstības prioritātēm, kur vienota redzējuma veidošana arī no vides pārvaldības viedokļa ir nozīmīga. Tomēr priekšnosacījumi konkrētu darbību īstenošanai ar teritoriālo piesaisti tiek ietverti citos plānošanas dokumentos.
   5. Vadoties no Birojā sniegtās informācijas, plānošanas dokumenta īstenošanai nebūs būtiskas negatīvas ietekmes uz īpaši aizsargājamam dabas teritorijām ar nosacījumu, ka plānošanas dokumentu izstrāde un īstenošana nekonfliktēs ar dabas aizsardzības interesēm. Arī DAP administrācija atbilstoši savai kompetencei neuzskata, ka dabas vērtību kontekstā plānošanas dokumentam būtu nepieciešams veikt Stratēģisko novērtējumu. Līdz ar to nav konstatējams, ka Stratēģija atbilstu Likuma 4. panta trešās daļas 2. punktā noteiktam plānošanas dokumentam, kam Stratēģiskais novērtējums nepieciešams, un nav indikāciju, ka ar konkrētā plānošanas dokumenta īstenošanu būtu sagaidāma būtiska un negatīva ietekme uz īpaši aizsargājamām sugām un biotopiem, kā arī citām jutīgām vides teritorijām (Likuma 23. divi *prim* panta 3., 4. punkts).
   6. Vadoties no pieejamās informācijas, Birojs arī nekonstatē, ka Stratēģijas izstrāde un īstenošana varētu būt saistīta ar nozīmīgiem avāriju riskiem un summārām ietekmēm. Tomēr, ja plānošanas dokumenta izstrādes gaitā tiek identificētas/plānotas jaunas (iepriekš nevērtētas) darbības, kas saistītas ar Likuma 1. un/vai 2. pielikumā iekļauto darbību īstenošanu, vai citas darbības ar iespējamu būtisku ietekmi uz vidi vai dabas vērtībām, Vidzemes plānošanas reģionam atkārtoti jākonsultējas ar VVD Kurzemes RVP par stratēģiskā ietekmes uz vidi novērtējuma procedūras nepieciešamību.
5. Ņemot vērā iepriekš minēto, Birojs uzskata, ka Stratēģiskā novērtējuma veikšana Stratēģijai konkrētajā gadījumā nav nepieciešama un tās veikšana neizriet arī no lietderības un samērības apsvērumiem – to nepieprasa kā obligāti veicamu spēkā esošie normatīvie akti un tā nepieciešamība neizriet arī no vērtējuma par iespējamo vides problēmu un ietekmes uz vidi būtiskumu, kas veicams saskaņā ar Likuma 23. divi *prim* pantā noteiktajiem kritērijiem. Pie nosacījuma, ja plānošanas dokumenta īstenošana neparedz nozīmīgus jaunus attīstības virzienus un plānus ar papildus būtisku negatīvu ietekmi, kā arī nosacījuma, ka, izstrādājot un īstenojot Stratēģiju, tiks ievēroti publiskās apspriešanas laikā saņemtās institūciju atzinumu rekomendācijas un spēkā esošie normatīvie akti – sagaidāmo ietekmi ir iespējams identificēt, samazināt un novērst arī ar citiem vērtēšanas instrumentiem.
6. Līdz ar to Birojs, izvērtējot tā rīcībā esošo un iesniegto informāciju saskaņā ar Likuma 23. divi *prim* panta 1., 2., 3. un 4. punkta nosacījumiem, konstatē, ka Kurzemes plānošanas reģiona ilgtspējīgas attīstības stratēģijas 2015.–2030. gadam aktualizācijai Stratēģiskais novērtējums nav nepieciešams.

**Piemērotās tiesību normas:**

• Likuma “Par ietekmes uz vidi novērtējumu” 4. pants, 23. divi *prim* pants, 23. trīs *prim* pants, 23. pieci *prim* pants;

• Ministru kabineta 2004. gada 23. marta noteikumi Nr. 157 *“Kārtība, kādā veicams ietekmes uz vidi stratēģiskais novērtējums”* 5.,6.,7. punkts.

**Lēmuma pieņemšanas pamatojums:**

Birojs saskaņā ar Likuma 23. trīs *prim* pantā noteikto izvērtēja Izstrādātājas 2021. gada 16. jūlija vēstuli Nr. 2–5.9/95/21–N “*Par stratēģiskā ietekmes uz vidi novērtējuma nepieciešamību Kurzemes plānošanas reģiona Ilgtspējīgas attīstības stratēģijas 2015–2030 aktualizācijai”*, Iesniegumu un tam pievienoto dokumentāciju par Stratēģijas izstrādi. Ņemot vērā iesniegto informāciju un Likuma 23. divi *prim* pantā noteiktos stratēģiskā novērtējuma nepieciešamības kritērijus un piemērojot citas iepriekš minētās tiesību normas un lietderības apsvērumus, Birojs atbilstoši Likuma 23. trīs *prim* panta 1. punktam secina, ka plānošanas dokumenta īstenošanai nav paredzama tik būtiska negatīva ietekme uz vidi, lai piemērotu Stratēģisko novērtējumu.

**Lēmums:**

Nepiemērot stratēģiskā ietekmes uz vidi novērtējuma procedūru Kurzemes plānošanas reģiona ilgtspējīgas attīstības stratēģijas 2015.–2030. gadam aktualizācijai.

Direktora p.i.,

Ietekmes uz vidi novērtējuma daļas vadītāja (paraksts\*) Iveta Jēgere

\*Dokuments ir parakstīts ar drošu elektronisko parakstu

Dokuments nosūtīts:

1. Kurzemes plānošanas reģionam, *E.Adresē*.
2. Valsts vides dienesta Kurzemes reģionālai vides pārvaldei, *E.Adresē.*

1. Lēmums pieejams: <https://www.vpvb.gov.lv/lv/lemumi> [↑](#footnote-ref-2)
2. Lēmums pieejams: <https://www.vpvb.gov.lv/lv/lemumi> [↑](#footnote-ref-3)